Nøgleord

Sammendrag



Nøgleord

Tilnærmelse af lovgivningerne – fremgangsmåder med hensyn til indgåelse af offentlige bygge- og anlægskontrakter og tjenesteydelseskontrakter – direktiv 2004/18 – tildeling af kontrakter – grunde til udelukkelse fra deltagelse i en udbudsprocedure – medlemsstaternes skøn – manglende opfyldelse af forpligtelserne vedrørende betaling af bidrag til sociale sikringsordninger – lovlig – betingelser

(Art. 49 TEUF og 56 TEUF; Europa-Parlamentets og Rådets direktiv 2004/18, art. 45, stk. 2)

Sammendrag

Artikel 49 TEUF og 56 TEUF samt proportionalitetsprincippet skal fortolkes således, at de ikke er til hinder for en national lovgivning, der for så vidt angår offentlige bygge- og anlægskontrakter, hvis værdi er lavere end den tærskelværdi, der er fastsat i artikel 7, litra c), i direktiv 2004/18 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, som ændret ved forordning nr. 1177/2009, forpligter de ordregivende myndigheder til fra en tildelingsprocedure vedrørende en sådan kontrakt at udelukke en tilbudsgiver, der er ansvarlig for en overtrædelse vedrørende betalinger til sociale sikringsordninger, såfremt forskellen mellem de skyldige beløb og de indbetalte beløb både er på mere end 100 EUR og større end 5% af de skyldige beløb.

Selv om en sådan national lovgivning, der kan hindre tilbudsgiveres deltagelse i en offentlig kontrakt, som frembyder en vis grænseoverskridende interesse, udgør en restriktion i henhold til artikel 49 TEUF og 56 TEUF, kan den nemlig være begrundet i det omfang, hvor den forfølger et formål af almen interesse og overholder proportionalitetsprincippet. Den omstændighed, at der indikeres en manglende troværdighed, påpasselighed og seriøsitet hos denne sidstnævnte for så vidt angår overholdelsen af dennes retlige og sociale forpligtelser, udgør et sådant formål. En sådan indikation overholder endvidere proportionalitetsprincippet, eftersom fastlæggelsen af en præcis tærskel for udelukkelse fra deltagelse i offentlige kontrakter, som den, der er defineret i den omhandlede nationale lovgivning, er støttet på objektive kriterier, der ikke er udtryk for forskelsbehandling, og som er kendt på forhånd. Disse kriterier sikrer nemlig ikke kun en ligebehandling af tilbudsgiverne, men også retssikkerheden, idet dette princips overholdelse udgør en betingelse for, at en restriktiv foranstaltning er forholdsmæssig.

Hvad endelig vedrører niveauet for den pågældende tærskelværdi for udelukkelse, tilsigter artikel 45, stk. 2, i direktiv 2004/18 således ikke en ensartet anvendelse af de i bestemmelsen nævnte udelukkelsesgrunde og giver medlemsstaterne kompetence til at lempe kriterierne i bestemmelsen eller gøre dem mere fleksible. Artikel 45, stk. 2, litra e), i direktiv 2004/18 giver medlemsstaterne mulighed for at udelukke enhver økonomisk aktør, som ikke har opfyldt sine forpligtelser med hensyn til betaling af bidrag til sociale sikringsordninger, uden at der er fastsat noget minimumsbeløb for restancer for bidrag, fra deltagelse i en udbudsprocedure.

(jf. præmis 30-37, 39 og 41 samt domskonkl.)